**Περιλήψεις Εισηγήσεων**

**Μάγδα Βίτσου**

**ΕΔΙΠ Πανεπιστημίου Θεσσαλίας**

**Η μετασχηματιστική δύναμη της εμψύχωσης κουκλών σε κρατούμενους**

Στην παρούσα εισήγηση θα παρουσιαστεί η επίδραση ενός κουκλοθεατρικού προγράμματος σε κρατούμενους του Ειδικού Καταστήματος Κράτησης Νέων Βόλου. Το πρόγραμμα στοχεύει στην ενίσχυση των συναισθηματικών και κοινωνικών δεξιοτήτων των εγκλείστων, τον επαναπροσδιορισμό των στάσεων, πεποιθήσεων και συμπεριφορών και τη δημιουργία και ενίσχυση θετικής ταυτότητας. Μέσα από ατομικές και ομαδικές κατασκευές κουκλών και κουκλοθεατρικές εμψυχώσεις ενεργοποιείται η συλλογική μνήμη των συμμετεχόντων και επιδιώκεται ο μετασχηματισμός τους σε ατομικό αλλά και σε ομαδικό επίπεδο, με σκοπό να βελτιώσουν τη ζωή τους εντός της φυλακής αλλά και να επαναπροσδιορίσουν το μέλλον τους, όταν επανενταχθούν στην κοινωνία.

**Μάριος Βρυωνίδης**

**Αντιπρύτανης Ευρωπαϊκού Πανεπιστημίου Κύπρου**

**Καινοτόμες μαθησιακές εμπειρίες νεαρών κρατουμένων σε πρόγραμμα βασικών δεξιοτήτων στις φυλακές της Κύπρου: κίνητρα και αντιλήψεις**

Τα σωφρονιστικά ιδρύματα έχουν τη δυνατότητα να δημιουργούν συνθήκες ενδυνάμωσης κοινωνικά μειονεκτούντων νέων μέσω της προσφοράς καινοτόμων ευκαιριών μάθησης. Αυτό ισχύει ιδιαίτερα για νεαρούς κρατούμενους που καταλήγουν στον εγκλεισμό εν μέρει λόγω συνθηκών που σχετίζονται με την έλλειψη βασικών δεξιοτήτων. Η παρουσίαση αυτή εξετάζει την εισαγωγή ενός καινοτόμου προγράμματος βασικών δεξιοτήτων με μικτή μεθοδολογία μάθησης (blended learning) στις φυλακές της Κύπρου. Επιπρόσθετα, θα παρουσιάσει τα κίνητρα των συμμετεχόντων για να ενταχθούν στο συγκεκριμένο πρόγραμμα εκμάθησης βασικών δεξιοτήτων, ενώ θα εξετάσει τις προσδοκίες τους για το μέλλον.

**Στάθης Γράψας**

**Εμψυχωτής, Σκηνοθέτης, Εισηγητής της μεθόδου ΕΠΑΚ**

**Η μέθοδος του ΕΠΑΚ – μοχλός έκφρασης και επικοινωνίας**

Η μέθοδος του Εργαστηρίου Προσωπικής Ανάπτυξης Κρατουμένων (ΕΠΑΚ) έχει εφαρμοστεί σε έξι καταστήματα κράτησης της χώρας. Από την έναρξη, 11 χρόνια πριν μέχρι και σήμερα, την εποχή της πανδημίας, ο διαλογικός χαρακτήρας που διέπει το εργαστήρι (οι παρουσιάσεις βασίζονται στα βιώματα των κρατουμένων και συμπεριλαμβάνουν το βίωμα των θεατών με τη συμμετοχή τους) εγγυάται σε μεγάλο βαθμό την αυθεντικότητα της στιγμής, της επικοινωνίας και προσαρμόζεται πάντα στις ιδιαιτερότητες της εκάστοτε ομάδας. Η μέθοδος του ΕΠΑΚ καλύπτει ένα ευρύ φάσμα κρατουμένων που τολμούν να ανακαλύψουν νέους δρόμους επικοινωνίας και ύπαρξης.

**Σοφία Γιοβάνογλου**

**Δρ. Νομικής Σχολής Αριστοτελείου Πανεπιστημίου Θεσσαλονίκης, Σύμβουλος Α’ Κοινωνικών Επιστημών του ΙΕΠ**

**Η τέχνη του θεάτρου ως παράγοντας μετάβασης από το κελί της φυλακής στην ελευθερία**

Με την ως άνω εισήγηση στο «ΣΥΜΠΟΣΙΟ - SYMPOSIUM (6 διαδικτυακές συνεδρίες): INTER - διάλογοι για την εκπαίδευση στη φυλακή. Do ut des» πρόκειται να παρουσιαστεί το θέμα της υποβοήθησης της κοινωνικής επανένταξης των κρατουμένων μέσω προγραμμάτων της τέχνης του θεάτρου. Ειδικότερα, θα συζητηθούν τα αποτελέσματα ερευνών που διενεργήθηκαν στις ελληνικές φυλακές και αφορούν στο πώς οι ίδιοι/-ες οι εμψυχωτές/-τριες αντιλαμβάνονται την επίδρασή τους στους κρατουμένους. Επίσης, θα γίνει ιδιαίτερη αναφορά στη διάρρηξη της πρότερης παραβατικής συμπεριφοράς των κρατουμένων μέσω των προγραμμάτων αυτών, αλλά και στις μεταβολές στην ταυτότητα και στην αυτο-αντίληψή τους, που μπορεί να συμβάλει στη μετέπειτα μεταβολή (αλλαγή) στην ταυτότητά τους. Τέλος, θα αναφερθούν παραδείγματα επιτυχούς τέτοιας μετάβασης τέως κρατουμένων στην κοινωνία.

**Πέτρος Δαμιανός**

**Καθηγητής, Διευθυντής του Γυμνασίου – Λυκείου του Καταστήματος Κράτησης Ανηλίκων Αυλώνα**

**Για μια εκπαίδευση στη φυλακή που να αξίζει στην κοινωνία που θέλουμε**

Στην εισήγηση θα παρουσιαστεί το έργο που επιτελείται από το 2000 έως σήμερα στις σχολικές μονάδες που λειτουργούν εντός του Ειδικού Καταστήματος Κράτησης Νέων Αυλώνα, με αποτέλεσμα το 95% των νεαρών κρατουμένων να εγγράφονται σε κάποια βαθμίδα εκπαίδευσης. Αυτό οφείλεται, εκτός από τη διάθεση και την έμπνευση του εκπαιδευτικού προσωπικού, στο γεγονός ότι στον Αυλώνα διαθέτουμε όλες τις εκπαιδευτικές βαθμίδες. Στην εν λόγω εισήγηση θα περιγραφεί πώς το παράδειγμα του Αυλώνα μπορεί να επηρεάσει και προωθήσει αυτόν τον στόχο αναλύοντας την παρούσα κατάσταση, η οποία απέχει πολύ από το όραμα: «κάθε κρατούμενος να συνεχίζει τις σπουδές του σε όποια βαθμίδα και αν βρίσκεται, εφόσον το επιθυμεί».

**Πάνος Δερβίσης**

**Εμψυχωτής, Πιστοποημένος Δάσκαλος yoga, NLP coach, Mindfulness practitioner**

**Θρέψε την ελευθερία σου και η αλήθεια θα θρέψει τον εαυτό της**

Η ελευθερία είναι ευθύνη προς τους ανθρώπους. Περιλαμβάνει το εγώ, το εσύ κι εμένα κι εσένα. Η αλήθεια του καθενός πρέπει να ανακαλύπτεται από τον ίδιο ώστε να είναι υποφερτή. Η εξάσκηση στη yoga με ενσυναίσθηση με ένα ευαισθητοποιημένο και ήρεμο τρόπο υπενθυμίζει ότι η αναπνοή είναι μια βιωματική εμπειρία που συμβαίνει πάντα στο παρόν. Γεμάτη εσωτερική ηρεμία. Έτσι η σύνδεση του νου με την αναπνοή μας επαναφέρει απλά στην πραγματικότητα του εδώ και τώρα και μας επιτρέπει να βρούμε ξανά το προσωπικό μας απόθεμα κουράγιου. Ενώ, υπονοεί διακριτικά ότι η βία ξεκινά από σκέψεις που συμβαίνουν στο παρελθόν ή στο μέλλον.

Οι φυλακισμένοι βιώνουν για καθημερινότητα γεμάτη στερήσεις.΄Ολες οι βασικές ελευθερίες στη φυλακή προγραμματίζονται από κάποιον υπεύθυνο στα πλαίσια του σωφρονισμού.

**Αικατερίνη Δήμα**

**Υπ. Διδάκτωρ, Εκπαιδευτικός Πρωτοβάθμιας Εκπαίδευσης**

**Ενίσχυση των γονεϊκών δεξιοτήτων, των έγκλειστων πατεράδων μέσω της Δραματικής Τέχνης στην Εκπαίδευση**

Η παρούσα εισήγηση εστιάζει σε ένα πρωτότυπο πρόγραμμα που υλοποιήθηκε στο Κατάστημα Κράτησης του Ναυπλίου και πραγματεύτηκε τον πατρικό ρόλο των εγκλείστων με στόχο τη βελτίωση και ενίσχυση των γονεϊκών τους στάσεων, δεξιοτήτων και πρακτικών. Πιο συγκεκριμένα, οι έγκλειστοι πατεράδες που συμμετείχαν γνώρισαν εναλλακτικές μεθόδους για να αλληλεπιδρούν με το παιδί τους με θετικό και υγιή τρόπο, μέσω βελτιωμένης επικοινωνίας και παιχνιδιού. Τα εργαστήρια, που υλοποιήθηκαν, βασίστηκαν στις θεατρικές τεχνικές που προσφέρει η Δραματική Τέχνη στην Εκπαίδευση με τη συμβολή όμως και άλλων τεχνών όπως της Ζωγραφικής και της Μουσικής. Με το πέρας του προγράμματος οι έγκλειστοι πατεράδες δημιούργησαν κατασκευές και ένα αναμνηστικό ημερολόγιο, τα οποία δόθηκαν στους φυσικούς παραλήπτες τους, τα παιδιά τους.

**Ξένη Δημητρίου – Βασιλοπούλου**

**Εισαγγελέας Αρείου Πάγου επί τιμή**

**Οι φυλακές μια φορά κι έναν καιρό!**

Σήμερα η φυλακή της Βαστίλης, το κελί κράτησης του Θοδωρή Κολοκοτρώνη, οι αλυσίδες στα πόδια των κρατουμένων φαντάζουν απάνθρωπα. Μήπως μετά από διακόσια χρόνια τα επτασέγγονά μας κοιτάξουν με φρίκη τα “Έργα και τις Ημέρες” των προ-επτά γενιών προπαππούδων και προγιαγιάδων τους; Τι είναι αυτό που μας εμποδίζει να εξανθρωπίσουμε τις ελληνικές φυλακές; Όλοι μπορούν ν’ αλλάξουν ακόμη και μέσα στη φυλακή. Αρκεί ν’ αλλάξουμε εμείς, οι εκτός των τειχών και ο τρόπος που βλέπουμε εκείνους εντός των τειχών. Όχι τίποτ’ άλλο, αλλά για να πουν σε διακόσια χρόνια τα επτασέγγονά μας κοιτάζοντας πίσω το σωφρονιστικό σύστημα του 21ου αιώνα στην πατρίδα μας: “Μία φορά και έναν καιρό, οι προ-επτά-γενιές προπαππούδες και προγιαγιάδες μας ήταν ΆΝΘΡΩΠΟΙ”.

**Χριστίνα Ζαραφωνίτου**

**Καθηγήτρια, Προέδρος Δ.Σ. ΝΠΙΔ ΕΠΑΝΟΔΟΣ**

Χαιρετίζω τις εργασίες του σημερινού Συμποσίου που είναι αφιερωμένο στο πολύ ενδιαφέρον και πάντα επίκαιρο θέμα της εκπαίδευσης στις φυλακές.

Το ΝΠΙΔ «Επάνοδος» που εποπτεύεται από το Υπουργείο Προστασίας του Πολίτη, στο Δ.Σ. του οποίου είμαι Πρόεδρος και αποτελεί τον μοναδικό θεσμικό φορέα μετασωφρονιστικής μέριμνας στην πατρίδα μας έχει δώσει ιδιαίτερη έμφαση στα θέματα εκπαίδευσης τόσο των κρατουμένων και αποφυλακισμένων όσο και των επαγγελματιών που εργάζονται στον χώρο της σωφρονιστικής, αντεγκληματικής και σωφρονιστικής πολιτικής.

Η εκπαίδευση είναι μία πολύτιμη διαδικασία η οποία αποτελεί σημαντικό σύμμαχο κάθε δράσης, πρωτοβουλίας, προγράμματος, πολιτικής που στοχεύει στην ομαλότερη και αποτελεσματικότερη επανένταξη των αποφυλακισμένων συμπολιτών μας. Γι αυτό το λόγο το ΝΠΙΔ «Επάνοδος» αναπτύσσει μία εκπαιδευτική ομπρέλα η οποία περιλαμβάνει εκπαιδευτικά προγράμματα, πολιτιστικές ομάδες τόσο εντός των Καταστημάτων Κράτησης όσο και εκτός, βραβεύσεις διακριθέντων μαθητών και μαθητριών των Σχολείων που λειτουργούν στα Καταστήματα Κράτησης, ενισχύσεις των αποφυλακισμένων απόρων φοιτητών/τριών, εκπαιδεύσεις εθελοντών και επαγγελματιών, συμμετοχή σε ευρωπαϊκά προγράμματα, εκδηλώσεις, ομάδες εργασίας. Παράλληλα ο φορέας μας είναι ανοικτός και αξιοποιεί κάθε πρόσκληση για πραγματοποίηση εκπαιδευτικών δράσεων και πρωτοβουλιών και για αυτόν τον λόγο συνεργάζεται με εξειδικευμένους φορείς του εσωτερικού (π.χ. ΟΑΕΔ κλπ) αλλά και του εξωτερικού (π.χ. CUP).

**Σοφία Ιωαννίδη**

**Ηθοποιός – Παιδαγωγός του Θεάτρου**

**Εκπαιδεύοντας τους παραβάτες σε μια νέα αυτο-αντίληψη μέσω του Θεάτρου**

Σ' ένα πλαίσιο κόσμου όπου η “Κοινωνία” δυσκολεύεται να αποδεχτεί και να ενσωματώσει όσους εμπλέκονται με την παραβατικότητα, η θεατρική πράξη γίνεται αναγκαστικά όχι μόνο καλλιτεχνική αλλά και κοινωνική. Στη διαδικασία να αλλάξουμε τον τρόπο που βλέπουμε τον εαυτό μας, τον διπλανό μας και να ορίσουμε μια νέα προσωπική και κοινωνική αντίληψη, η τέχνη του Θεάτρου μπορεί και πρέπει να παίξει ρόλο: Να “σκηνοθετήσει” αυτό το νέο βλέμμα και να δώσει ευκαιρία, χώρο και χρόνο να γεννηθούν νέοι τρόποι σκέψης και δράσης, τόσο από τους ίδιους τους παραβάτες, όσο κι από το κοινωνικό σύνολο.

**Παύλος Καράγιωργας**

**Συγγραφέας, Σκηνοθέτης, Ιδρυτής ΚΘΒΡ**

- Καλημέρα! Ήρθα να βοηθήσω στα σκηνικά.

- Ευχαριστούμε πολύ νεαρέ. Σε θυμάμαι και από την περσινή παράσταση. Πώς τα περνάς;

 Κοντεύεις;

- Κοντεύω. Θέλω ακόμα δύο θέατρα και φεύγω.

- Δηλαδή μετράς τον χρόνο με τα θεατρικά έργα που βλέπεις εδώ;

- Ναι, γιατί το θέατρο είναι κάτι που μου αρέσει. Με ξεκουράζει. Έχω διαβάσει πολλές φορές στο κελί μου τα προγράμματα των παραστάσεων και τα φυλάω να τα δείξω στους δικούς μου. Από τις παραστάσεις που έχω δει μου άρεσε περισσότερο το έργο….

 (Ξαφνικά ακούγεται μια φωνή)

 - Ποιος σου είπε εσένα να πας εκεί; Φύγε γρήγορα. Άφησε τους ανθρώπους να κάνουν τη δουλειά τους.

- Μα…

- Είπα γρήγορα γιατί….

**Άλκηστις Κοντογιάννη**

**Ομότιμη Καθηγήτρια ΤΘΣ Πανεπιστημίου Πελοποννήσου**

**Ο δρόμος της μη υποτροπής;;;;**

Οι μεταπτυχιακοί και οι κάτοικοι της Αργολίδας συμμετέχουν καθημερινά στο έργο μετάλλαξης των φυλακών σε κέντρο ανάπτυξης δεξιοτήτων και πολιτισμού. Τα μαθήματα είναι προγραμματισμένα σε όλο τους το πλέγμα, ομαδο-συνεργατικά και βιωματικά, ώστε να επιτυγχάνεται η συνεργασία μεταξύ των εγκλείστων και να αναπτύσσονται προσωπικές και κοινωνικές δεξιότητες. Τα μαθήματα στηρίζονται στην παιδαγωγική της χαράς και της δημιουργικότητας, ώστε να αφομοιώνεται η γνωστική τους διάσταση και να ορίζουν ένα συναισθηματικό χώρο, ο οποίος φορτίζεται θετικά και προβαίνει σε δυναμικές εγγραφές ζωής. Οι προσπάθειες στοχεύουν στην ανάπτυξη αυτοπεποίθησης, δεξιοτήτων, ελέγχου ζωής, κριτικής σκέψης, δημιουργικότητας και προγραμματισμού, ενώ συγχρόνως ανοίγουν «τόπους» όπου χωράει το όνειρο και η ανατροπή. Ο δρόμος της επανένταξης; ο δρόμος της μη υποτροπής;;;

**Μαρία Καραζάνου**

**Θεατροπαιδαγωγός, Υπ. Διδάκτωρ Πανεπιστημίου Θεσσαλίας**

**Το θέατρο ως μέσο δημιουργίας κοινών χώρων ισότιμης συμμετοχής φοιτητών και νεαρών κρατουμένων – Η πρόβα για την ένταξη;**

Μπορεί το συμμετοχικό θέατρο σε ένα κατάστημα κράτησης να λειτουργήσει ως κοινός χώρος αποδοχής και διάδρασης ενθαρρύνοντας και θεμελιώνοντας μετασχηματισμούς στους/στις συμμετέχοντες/ουσες και από τις δύο πλευρές; Θα μοιραστούμε την εμπειρία από την εφαρμογή μιας τέτοιας προσέγγισης στο Κατάστημα Κράτησης Νέων Κασσαβέτειας, όπου αναδεικνύονται οι προκλήσεις και οι προοπτικές από την αξιοποίηση του θεάτρου για τη δημιουργία κοινού χώρου-νεαρών κρατουμένων και φοιτητών-με στόχο την ανάπτυξη γραμματισμών και κοινωνικών/ατομικών δεξιοτήτων.

**Ευαγγελία Κατερίνη**

**Διευθύντρια Αγροτικού Καταστήματος Κράτησης Τίρυνθας**

**Η συμβολή των εκπαιδευτικών προγραμμάτων στην εργασία των κρατουμένων στην Αγροτική Φυλακή Τίρυνθας**

Στα Αγροτικά Καταστήματα Κράτησης, οι κρατούμενοι έχουν περάσει το αδρανές στάδιο της εμφυλάκισης και βρίσκονται στο τελευταίο στάδιο του σωφρονισμού τους μέσω της εργασίας. Πρωταρχικό μου μέλημα, όταν ανέλαβα τη διεύθυνση το 2010, ήταν η επαναδιαπαιδαγώγηση του ατόμου μέσα από το σύστημα της κοινωνικής επανένταξης. Οι κρατούμενοι για να εργαστούν και να αναλάβουν υπεύθυνα πόστα εργασίας στη φυλακή, χρειάζονταν την τόνωση της αυτοπεποίθησής τους, την ενδυνάμωση της προσωπικότητάς τους, την ενίσχυση της ενσυναίσθησης και της ομαδικότητας μέσα από το παιχνίδι. Με ενδιέφερε η Κοινωνική Δράση μέσα από την εκπαίδευση των κρατουμένων και η ανάπτυξη του συλλογικού αισθήματος ευθύνης τόσο των κρατουμένων όσο και των υπαλλήλων.

**Αντώνης Κόκκινος**

**Σκηνοθέτης- Παραγωγός, Καθηγητής Σχολών Κινηματογράφου**

**Ανοιχτό παράθυρο: Μαθήματα κινηματογράφου σε Καταστήματα Κράτησης**

Η εισήγηση θα εστιάσει στην περιγραφή της εμπειρίας από τα μαθήματα κράτησης στα σωφρονιστικά καταστήματα ανδρών και γυναικών Κορυδαλλού. Στόχος του προγράμματος είναι να έρθουν οι κρατούμενοι σε επαφή με τον μαγικό κόσμο του κινηματογράφου και να αποκτήσουν δεξιότητες που θα τους επιτρέψουν να ασχοληθούν επαγγελματικά μετά την αποφυλάκισή τους στον ανεκτικό και φιλόξενο χώρο των οπτικοακουστικών. Απότοκος του μέχρι σήμερα προγράμματος είναι η δημιουργία τριών ταινιών μικρού μήκους από τους κρατούμενους μαθητές: «Ο Θανατοποινίτης», «Το Χριστινάκι» και «Οι γάτες του Κορυδαλλού». Τέλος, θα γίνει αναφορά στην αλληλεπίδραση που υπάρχει ανάμεσα στους κρατούμενους και στους διδάσκοντες καθώς και στην αμοιβαία ωφέλεια.

**Τριαντάφυλλος Η. Κωτόπουλος**

**Καθηγητής Δημιουργικής Γραφής και Νεοελληνικής Λογοτεχνίας ΠΔΜ**

**Η θεραπευτική λειτουργία της Δημιουργικής Γραφής σε έγκλειστους μαθητές /-τριες**

Η Δημιουργική Γραφή καλλιεργεί τον λογοτεχνικό και γλωσσικό γραμματισμό και διαμορφώνει ψυχοπνευματικά και γνωστικά πολίτες ενεργούς και κριτικά σκεπτόμενους. Η αξιοποίησή της, αλλά και η επικοινωνιακή διάσταση και αυτοέκφραση που υποστηρίζει, λειτουργεί και ψυχοθεραπευτικά στο άτομο που συνθλίβεται από την καθημερινότητα των αλλοτριωτικών εργασιακών συνθηκών και δεν παρηγορείται από την επικρατούσα μαζική κουλτούρα. Η Δ.Γ. μπορεί να λειτουργήσει ως μέσο έκφρασης των συναισθημάτων και σκέψεων και του έγκλειστου ατόμου και να οδηγήσει όχι στην απλή καταγραφή των προσωπικών του εμπειριών, αλλά στη λυτρωτική διαπραγμάτευση του βιωμένου χρόνου του. Η εισήγηση αυτή παρουσιάζει τη συσσωρευμένη εμπειρία μας από μαθήματα Δ.Γ. σε έγκλειστους μαθητές/-τριες τα τελευταία οκτώ χρόνια σε ΣΔΕ και σωφρονιστικά καταστήματα.

**Κώστας Μάγος**

**Αναπληρωτής Καθηγητής Πανεπιστημίου Θεσσαλίας**

**Κυνηγώντας το χρυσό πουλί: Αναστοχασμοί πάνω σε ένα εργαστήριο αφήγησης με νεαρούς κρατούμενους.**

Με αφορμή ένα εργαστήριο αφήγησης που πραγματοποιήθηκε στο Ειδικό Κατάστημα Κράτησης Νέων Βόλου, ο εισηγητής θα εστιάσει σε μια σειρά αναστοχαστικών σκέψεων που αφορούν στη συμβολή της αφήγησης ως μέσου ανάπτυξης της συνεργασίας και της ενσυναίσθησης σε χώρους εγκλεισμού.

**Βαλεντίνα Μιχαήλ,**

**Υπ. Διδάκτωρ ΤΘΣ, Πανεπιστήμιο Πελοποννήσου**

**Παρουσίαση του εν εξελίξει προγράμματος παρεμβάσεων που λαμβάνει χώρα στο Κλειστό Κατάστημα Κράτησης Ναυπλίου με τίτλο: Τα λόγια μας γίνονται ιστορίες**

Το πρόγραμμα αφορά 12 παρεμβάσεις με τεχνικές δραματικής τέχνης στην εκπαίδευση με στόχο τα μέλη της ομάδας να εκφράσουν τις σκέψεις και τα συναισθήματά τους, να μοιραστούν ιστορίες από την καθημερινότητά τους μέσα στο διάστημα του εγκλεισμού τους. Απώτερος στόχος του προγράμματος να αποφορτιστούν από το βάρος της δύσκολης καθημερινότητάς τους και να βοηθηθούν σε θέματα αυτογνωσίας αλλά και επικοινωνίας με τους άλλους. Κύριες θεματικές ενότητες αποτελούν: Εγώ και ο εαυτός μου (συναισθήματα, νόηση -σώμα -σκέψεις), Εγώ και οι άλλοι- η ζωή «μέσα» και ο «κόσμος έξω», Εγώ και το μέλλον -ξεπερνώντας το στίγμα -εμπόδια-αποκτώ δεξιότητες.

**Ρόκας Μπαλμπιέρης**

**Φοιτητής ΕΜΠ, πρώην έγκλειστος, Ιδρυτικό μέλος της Apicco, Community based Art.**

**Ξαναφτιάχνοντας τη ζωή μου μέσα στη φυλακή: Η εμπειρία της Κοινωνικής Επιχείρησης APICCO.**

Το ταξίδι μου στην Ελλάδα ξεκίνησε μέσα στη φυλακή. Ήμουν 20 χρονών και βρέθηκα στις φυλακές ανηλίκων στον Αυλώνα χωρίς να ξέρω ούτε μια λέξη στα ελληνικά. Το πρώτο βήμα προς ένα πιο φωτεινό μέλλον ήταν να γραφτώ στο σχολείο... Μέσα σε 4 χρόνια φυλάκισης κατάφερα να μάθω πολλά πράγματα... Έμαθα κάθε μέρα να προσπαθώ... Και βγήκα έξω στην κοινωνία πια ως φοιτητής Πολυτεχνείου.

**Φ. Μηλιώνη**

**Δ.Ν., Δ/ντρια, ΝΠΙΔ Επάνοδος**

**Παιδεία επανένταξης**

Η παιδεία αποτελεί όρο άρσης των αποκλεισμών και προϋπόθεση επανένταξης στο κοινωνικό σύνολο. Για την ομαλότερη επανένταξη των αποφυλακισμένων χρειάζεται η καλλιέργεια στην κοινωνία τόσο μέσα από την εκπαιδευτική διαδικασία όσο και μέσα από τους κοινωνικούς θεσμούς ενός ευρύτερου αισθήματος επανένταξης. Γιατί μόνον τότε θα αμβλυνθούν οι γωνίες, θα βρεθούν οι κοινοί τόποι και θα εξασφαλιστούν οι συνθήκες για την ευρύτερη κοινωνική συνοχή. Με βάση τα παραπάνω σε αυτήν την ομιλία, θα δοθεί το παράδειγμα της μετασωφρονιστικής μέριμνας που εφαρμόζεται στη χώρα μας και θα διερευνηθεί το θέμα της ανάπτυξης μίας ευρύτερης παιδείας επανένταξης.

**Ιωάννης Πέτσας**

**Διδάκτωρ Σωφρονιστικής Πολιτικής, μέλος Σ.Ε.Π του ΕΑΠ**

**Εκπαίδευση στις φυλακές: Προνόμιο ή δικαίωμα;**

Η παροχή εκπαίδευσης σε φυλακισμένους υπόκειται συνήθως σε ένα κύριο ερώτημα: Ποιος είναι ο σκοπός των εκπαιδευτικών προγραμμάτων που υλοποιούνται στα καταστήματα κράτησης; Η δυσκολία απάντησης έγκειται στο γεγονός της εξάρτησης του ερωτήματος από ένα ευρύτερο φάσμα ερωτήσεων σχετικά με τη φυλάκιση ως μορφή τιμωρίας, καθώς και τις θεωρίες για το έγκλημα και τον εγκληματία που κυριαρχούν σε μια δεδομένη χρονική στιγμή. Τελικά, η εκπαίδευση είναι μέρος ενός ευρύτερου προγράμματος αναμόρφωσης ή θεραπείας, αποτελεί μέρος της διαδικασίας του σωφρονισμού, είναι κάτι το οποίο απολαμβάνουν μόνο λίγοι «τυχεροί» κρατούμενοι ή αποτελεί δικαίωμα το οποίο θα πρέπει να απολαμβάνουν όλοι οι κρατούμενοι;

**Μυρσίνη Πυκνή.**

**Προϊσταμένη στην Υπηρεσία Επιμελητών Ανηλίκων Πειραιά του Υπουργείου Δικαιοσύνης**.

**Πιλοτικές δράσεις με άρωμα τέχνης για έφηβους που εμπλέκονται με το νόμο.**

Οι πιλοτικές δράσεις μέσω τέχνης που υλοποιήθηκαν στην Υπηρεσία Επιμελητών Ανηλίκων του Πειραιά έδωσαν την ευκαιρία στους έφηβους που εμπλέκονται με τον νόμο και τους είχε επιβληθεί το αναμορφωτικό μέτρο της Επιμέλειας Επιμελητών, να ασκηθούν σε κοινωνικές δεξιότητες, να κοινωνικοποιηθούν και να επικοινωνήσουν. Οι φωτογραφικές διαδρομές στην πόλη του Πειραιά και ο διάλογος που αναπτύχθηκε για τα ανθρώπινα δικαιώματα, στάθηκε η αφορμή για να αποκτήσουν οι έφηβοι νέα ερεθίσματα, να αλληλεπιδράσουν, να απελευθερώσουν σκέψεις και συναισθήματα και να εκφραστούν μέσω τέχνης. Φωτογραφικά αποτυπώματα λοιπόν που έμειναν στη διάρκεια των χρόνων αφήνοντας γλυκειές αναμνήσεις σε έφηβους, Επιμελητές και θεραπευτές που συνεργάστηκαν, ενώ με τα έργα τους συμμετείχαν σε φωτογραφικές εκθέσεις

**Μιχάλης** **Τραΐτσης**

**Σκηνοθέτης, Θεατρικός Παιδαγωγός και Καλλιτεχνικός Διευθυντής του Balamòs Teatro**

**"Το θεατρικο προγραμμα Passi Sospesi στις ανδρικες και γυναικειες φυλακες της Βενετιας".**

Το πρόγραμμα “Passi Sospesi” (Μετέωρα Βήματα), του θεατρικού συλλόγου Balamòs Teatro, ξεκίνησε το 2006 στα Σωφρονιστικά Ιδρύματα Ανδρών της Βενετίας: Casa Circondariale di Santa Μaria Maggiore di Venezia και Casa Circondariale S.A.T. di Giudecca και από το 2010 στο Σωφρονιστικό Ίδρυμα Γυναικών της Βενετίας: Casa di Reclusione Femminile di Giudecca. Το πεδίο δράσης που επέλεξε να δραστηριοποιήσει ο Μιχάλης Τραΐτσης, είναι το θέατρο και η εφαρμογή του στον χώρο της απομόνωσης και της περιθωριοποίησης. Το θέατρο ως γνώση, μέσο σύγκρισης, αναπαράσταση, σύνδεσμος για την προστασία των πιο αδύνατων μελών της κοινωνίας. Το θέατρο ως πολιτισμός της διαφορετικότητας και της κοινωνικής ανεκτικότητας.

**Αντώνης Τσουρέκης**

**Διευθυντής Καταστήματος Κράτησης Τρίπολης**

**Η εκπαίδευση και ο πολιτισμός μέσα στη φυλακή**

Πως σχεδιάζουμε μια πολιτιστική ή εκπαιδευτική δράση μέσα ή έξω από τα καταστήματα κράτησης; Είναι γεγονός ότι τα τελευταία χρόνια επικρατεί η τάση ανάπτυξης μιας νέας σωφρονιστικής πολιτικής στη χώρα μας κι όχι μόνο, η οποία εκφράζεται με ποικίλες δράσεις, που υλοποιούνται συνήθως εντός των ορίων της φυλακής και επιπλέον, πιο τολμηρά, εκτός των ορίων της. Κοινός παρονομαστής και στόχος σε όλες τις δράσεις είναι να δημιουργηθεί ένας δίαυλος επικοινωνίας των δύο κόσμων -του μέσα με τον έξω ή ανάστροφα-, να μειωθεί το αίσθημα του εγκλεισμού και της απομόνωσης των ατόμων αυτών, να καλλιεργηθούν αισθήματα αυτοεκτίμησης και συνεργατικότητας, να εξομαλυνθεί εντέλει η διαδικασία της μελλοντικής επανένταξης του ατόμου στην κοινωνία.

**Ιωάννης Φόβος**

**Μαθηματικός, Καθηγητής, Καθηγητής, Υπ. Διδάκτωρ, Δ/ντής Εκπ/κών Μονάδων στο Ειδικό Κατάστημα Κράτησης Νέων Βόλου**

**Σχεδιάζοντας και εφαρμόζοντας δραστηριότητες μαθηματικού γραμματισμού, με στόχο την ουσιαστική εμπλοκή νεαρών μαθητών-κρατουμένων**

Οι φυλακές αποτελούν ένα από τα δύσκολα πλαίσια για την παροχή εκπαίδευσης και την εφαρμογή εκπαιδευτικής πρακτικής, ενώ αναγκαία συνθήκη είναι ένα υποστηρικτικό περιβάλλον. Στην εισήγησή μου θα αναφερθώ στην προσωπική μου εμπειρία, ως εκπαιδευτικού σε καταστήματα κράτησης νέων στην ευρύτερη περιοχή της πόλης του Βόλου. Η μεγάλη πλειοψηφία των νεαρών κρατουμένων σ’ αυτήν την περιοχή είναι με μεταναστευτικό-προσφυγικό υπόβαθρο και ποικίλα κοινωνιογλωσσικά προφίλ. Για να απαντήσουμε στις εκπαιδευτικές τους ανάγκες διαμορφώθηκαν εναλλακτικά προγράμματα σπουδών και διδακτικής μεθοδολογίας. Στην παρουσίαση θα γίνει αναφορά στον σχεδιασμό και την εφαρμογή δραστηριοτήτων μαθηματικού γραμματισμού -βασισμένου στην αξιοποίηση πόρων γνώσης των νεαρών κρατουμένων- και τον ρόλο του στην ανάπτυξη συμμετοχής και ουσιαστικής εμπλοκής των νεαρών κρατουμένων.